Dr. William Clower, Ph.D

FRANCÚZI

NEDRŽIA

DIÉTU

10 jednoduchých krokov na ceste k štíhlej línii

Ukážka z elektronickej knihy

Z amerického originálu The French don’t diet plan: 10 simple steps to stay thin for life od autora Dr. Williama Clowera, Ph.D., vydaného vydavateľstvom CROWN PUBLISHERS • New York Copyright © 2008 by Dr. William Clower, Ph.D. Všetky práva vyhradené Slovak edition © 2012, 2013 (elektronická verzia) by NOXI, s.r.o.

Z anglického originálu The French Don’t Diet Plan Preložil Alfréd Marek Redigovala Elena Stuppacherová Obálku navrhla Viera Fabianová Vydalo vydavateľstvo NOXI, s.r.o., Bratislava v roku 2013 ako svoju 42. publikáciu v elektronickej podobe

ISBN 978-80-8111-130-3

Vytvorenie elektronickej verzie Dibuk, s. r. o., 2014

Poďakovanie

Chcem poďakovať svojej rodine za to, že mi počas písania tejto knihy a trmy-vrmy v priebehu môjho rušného života, prežívaného akoby na horskej dráhe, boli nápomocní a podporovali ma.

Najlepší priateľ, ktorého som pri publikovaní titulu Francúzi nedržia diétu mal, bola moja literárna agentka Stephanie Rostanová. Ona bola tým inštruktorom, triezvym hlasom, medzičlánkom a zástancom. Skrátka ona je všetko, čo si ktokoľvek mohol v spoločníkovi pri publikovaní kedy priať. Vyjadril som to stokrát na konci každého môjho e-mailu, ale ešte raz ti ďakujem, Stephanie.

So Stephanie som sa zoznámil cez literárnu agentúru LevineGreenberg Literary agency, konkrétne cez Daniela Greenberga, ktorý bol tým, kto posudzoval môj návrh celkom na začiatku a kto rozhodol o tom, aby sa na tejto knižke pokračovalo. O jeden stupienok nižšie od Daniela je Sumya Ojakli, môj dlhoročný marketingový poradca a priateľ, ktorý zasial prvé semienko tým, že ma predstavil Danielovi rok predtým, ako toto dielo schválili. Tie najlepšie semená klíčia dlho.

Moji priatelia a nadriadení z programu CESTA ma uvoľnili a umožnili mi písať. Kristi Hannonová, Rita Hannová a Amy Youngová sú hotovým darom z nebies ako spolupracovníčky. Ešte stále sa mi nechce veriť, že mám také šťastie byť obklopený ľuďmi, ako sú ony.

Keď som túto knihu začal písať, výnimočná spoločnosť Citizens Bank zaviedla program CESTA pre svojich zamestnancov. Ich podnikový program sa stal tou najvýznamnejšou autoritou pri tvorbe tejto knihy, nakoľko sme od jej zamestnancov dostávali rozhodujúcu spätnú väzbu o tom, ako čo najlepšie uviesť do praxe francúzsku diétu pre Američanov.

Hnací motor propagácie nakladateľstva Crown books, pán Brian Belfiglio, bol veľkou oporou pri plánovaní akcií, ako túto publikáciu zviditeľniť. Vždy keď som mu nadhodil nejaký nápad, zakaždým som sa obával, že ho obťažujem. Ihneď mi odpísal a vyjadril tak svoje pozitívne a povzbudzujúce názory. Vďaka, Brian.

Katie McHughová a Carrie Thorntonová, moje redakčné kontakty v nakladateľstve Crown, vykonali obrovský kus práce pri redigovaní tejto prózy, vo vycibrení zmyslu mojej logiky a postarali sa o to, že výsledný efekt bude konzistentný. Skvelá práca, priatelia.

Úvod

V svieže sobotňajšie popoludnie sa prechádzate pozdĺž nábrežia rieky Saône, ktorá sa tiahne naprieč srdcom mesta Lyon vo Francúzsku. Vďaka vašej túžobne očakávanej trojtýždňovej dovolenke zostali všetky vaše pracovné starosti ďaleko za vami. Naľavo od vás sa hemží množstvo nakupujúcich v čulom ruchu tržnice pod holým nebom, kde sú vyrovnané rady rôznych druhov zeleniny také žiarivo príťažlivé, že máte chuť vystrieť ruky a všetkých sa ich dotknúť. Vrecia plné voňavých korenín vás takmer prosia, aby ste si z nich štipku nabrali medzi prsty a privoňali.

Podídete kúsok ďalej a do nosa sa vám vkradne vôňa čerstvo napečených bagiet, ešte teplých a čakajúcich na vás, aby ste ponorili ich chrumkavú kôrku do misky s olivovým olejom a balzamikovým octom. Strašne radi by ste to urobili, ale pred malou chvíľou ste práve dokončili dlhotrvajúci ľúbostný pomer s dvojhodinovým obedom: tučné „foie gras“ (pochúťka z kačacej pečene) ako predjedlo, nasledované plátkom krehkých kačacích prsičiek so zelenou fazuľkou ochutenou cesnakom, doplnených niekoľkými úhľadnými bobuľami hrozna, po čom ešte nasledoval ten najlahodnejší syr, aký ste kedy ochutnali.

Aj po približne tridsaťminútovej chôdzi nie ste ani zadýchaní a ani vaše nohy nie sú unavené. Máte pocit, že vám šaty nepriliehajú k telu tak tesne ako predtým a akýmsi záhadným spôsobom ste zhodili nejaké prebytočné deká. Pristavíte sa pri lavičke, zdvihnete zrak, zadívate sa ponad rieku na majestátnu baziliku Fourvière a uvedomíte si, že odkedy ste sem dorazili, jedli ste, čo ste si len zmysleli.

Úplne ste zabudli na svoju diétu.

Napriek uvoľnenosti, životnej pohode a luxusu jedla ste sa nikdy necítili lepšie – a ani nevyzerali lepšie. Jediným trpkosladkým momentom je skutočnosť, že onedlho sa musíte vrátiť domov, späť k útrpnému svetu vopred pripravených balených „rýchlych“ jedál. A vy viete, že keď sa raz vrátite k tej uponáhľanej kultúre „každú minútu jedna míľa“, tak budete späť presne tam, odkiaľ ste vyštartovali. Keby ste len mohli naďalej zostať takíto nabití energiou, štíhli a zdraví! Keby ste len dajako mohli opätovne vytvoriť túto atmosféru, ktorá bez toho, aby ste museli vynakladať enormné úsilie, znižuje vašu váhu a vytvára stav, keď ste s vašou stravou znova uzmierení a nevnímate ju ako nepriateľa.

Po získaní doktorátu v neurofyziológii som dostal miesto v Inštitúte kognitívnych vied v Lyone vo Francúzsku, aby som študoval, ako naše návyky správania sa fakticky menia spôsob, akým bunky v našich mozgoch pracujú. Dúfal som, že sa naučím veľa o tom, ako správanie ovplyvňuje mozog, ale nikdy sa mi ani len neprisnilo, že dôsledkom tejto skúsenosti bude to, že sa úplne zmení moje celé zmýšľanie o jedle. V súvislosti s Francúzmi a ich stravou som videl množstvo neobvyklých vecí, ktoré jednoducho neboli v súlade s mojimi americkými domnienkami, čo sú – a čo nie – zdravé stravovacie návyky.

Zistil som, že Francúzi porušujú každé jedno z našich pravidiel týkajúcich sa potravy. A len čo každý člen mojej rodiny upravil svoje správanie, pokiaľ ide o stravu podľa ich vzoru, všetci (okrem mačiek) sme schudli. Moja žena Dottie zhodila posledných päť kíl, ktorých sa človek nie a nie zbaviť, ja som zhodil trinásť kíl a moja mama musela zmeniť veľkosť vo svojom šatníku zo 42 na 36. Po tom, čo boli tieto výsledky také očividné, jedného dňa som sa ocitol, sediac o štvrtej hodine ráno v posteli, a robil som si poznámky o svojich zisteniach. Snažil som sa prísť na to, čo sa vlastne deje.

Napríklad krátko nato, čo sme prišli do Francúzska, riaditeľ labáka nás zobral do typického obchodu s potravinami. Nevedel som sa spamätať z tých všetkých mliečnych výrobkov – regály a regály plné syrov, celá chladená vitrína iba s jogurtmi a crème fraîche (vyslov krém freš, čerstvý smotanový krém). Niečo tu však nesedelo, a až keď som do obchodu prišiel tretíkrát, zistil som, čo to je.

Kde sú všetky nízkotučné výrobky?

Každé poludnie som spolu so svojimi kolegami obedoval v bufete neurologickej nemocnice. A každý deň sme si ako záverečný chod dali tučné dekadentné syry. Prvýkrát, keď nám ich naservírovali, tak som sa poobzeral, aby som zistil, či okrem mňa ešte aj niekto iný váha, či si má dožičiť jedlo, ktoré je pre nás také „škodlivé“. Opýtal som sa jednej z mojich kolegýň: „Má tento syr vysoký obsah nasýtených tukov?“ na čo ona odpovedala otázkou: „O čom to hovoríš?“

Vôbec ich neznepokojuje, že konzumujú toľko tukov?!

Po príchode do Lyonu sme sa ubytovali v malom hotelíku v reštauračnej štvrti v centre mesta. V tom roku boli septembrové večery teplé a my by sme boli mali radi okná otvorené, aby nám do izby vanul svieži večerný vzduch. Ale na noc sme ich museli zatvárať z dôvodu ustavičného hluku, ktorý sa šíril z barov, kaviarní a reštaurácií pod nami. Večer o deviatej, o desiatej, dokonca aj o polnoci všetci ešte stále jedli pri stoloch rozmiestnených vonku. Hlasy neutíchali, ľudia sa rozprávali a smiali.

Ich jedenie trvá tak dlho – a oni jedia tak neskoro večer!

Potom sme sa z Lyonu presťahovali a usadili sme sa v neďalekom Meximieux. Cez víkendy sme sa prechádzali, moja rodina a ja, po uliciach nášho malého mestečka. Stretávali sme ľudí. Títo sa často posadili k stolom rozmiestneným vonku pred kaviarňami a reštauráciami. Iba sa tak rozprávali a usrkávali si kávy alebo niečoho iného. Jedného dňa sme prechádzali popri stánku s dennou tlačou a časopismi a ja som si všimol titulok na obálke s nadpisom Tuční Američania. A vtedy som si to uvedomil, ako keď vás niekto udrie do tváre:

Nikto tu nie je tučný!

Francúzsky paradox z vedeckého hľadiska

Napriek tučným krémom, syrom, maslu a chlebu miera obezity vo Francúzsku je iba 11,3 percenta populácie (podľa prieskumu uskutočneného Medzinárodnou pracovnou skupinou pre obezitu International Obesity TaskForce so sídlom v Londýne roku 2005). A všetky tie prírodné, neupravené mliečne výrobky spôsobili u týchto 60 miliónov ľudí ochorenie srdca, ktorého percentuálny pomer je až trikrát nižší ako náš. Toto vysoké percento ochorenia srdca je jednou z príčin, ktoré uvádza Svetová zdravotnícka organizácia (World Health Organization

– WHO) na vysvetlenie nášho relatívne nepriaznivého hodnotenia v priemernej predpokladanej dĺžke života. WHO zverejnila údaje, čo dokazujú, že osem z desiatich vyspelých krajín, ktorých obyvatelia žijú najdlhšie, je z oblasti Stredozemia a Francúzsko je na 3. mieste. Spojené štáty americké, so všetkou svojou skvelou zdravotnou starostlivosťou a uvážlivými odporúčaniami ohľadne výživy a stravovania boli zaradené na

24. miesto. Niekto je niekde na zlej stránke. Podľa Strediska pre kontrolu a prevenciu chorôb (Centers for

Disease Control and Prevention) americká epidémia obezity za posledných dvadsať rokov vyletela do astronomických výšok. Úplne prvé odhady z roku 1985 hlásili, že žiadny zo štátov USA nemá mieru obezity vyššiu ako 20 percent. Ale k roku 2003 bola miera obezity v tridsaťjeden štátoch vyššia ako 20 percent a v štyroch z nich bola priemerná miera obezity vyššia ako 25 percent.

Až teraz si začíname uvedomovať rozsah, v akom naše problémy s váhou spôsobujú naše zdravotné komplikácie, ako sú napríklad ochorenie srdca a cukrovka. A ďalšia informácia, s ktorou vyšla CDC: v súčasnosti zomiera jeden Američan na kardiovaskulárne (srdcovo-cievne) ochorenie každých tridsaťštyri sekúnd a to má zvlášť veľký nárast vo vekovej kategórii od pätnásť do tridsaťštyri rokov. Cukrovka stojí konzumentov každý rok viac ako 132 miliárd dolárov v priamych a nepriamych nákladoch.

A zatiaľ čo u nás miera obezity a všetkých jej zdravotných dôsledkov vyletela prudko hore, viedli nás k tomu, aby sme konzumovali nízkotučné výrobky, čo obsahujú hydrogenované (stužené) oleje, ktoré, ako sa ukazuje, prispievajú k ochoreniu srdca, kukuričný sirup s vysokým obsahom fruktózy, ktorý, ako už vieme, produkuje triglyceridy, a diétne nápoje, ktoré, ako vysvitlo, sa spájajú s priberaním na váhe.

Nečudo, že máme taký problém kontrolovať svoju váhu a starať sa o svoje zdravie.

Po tom, ako sme sa vrhali na základe rôznych dietetických odporúčaní od diéty zameranej na konzumáciu nízkotučných jedál k diétam s nízkym obsahom sacharidov, nízkym obsahom cukru a užívali sme vitamínové doplnky, tak to, čo to hlavne prinieslo, je, že sme jednoducho zostali úplne zmätení. Vo svojich vystúpeniach sa prihováram ľuďom po celej krajine a problémom číslo jeden, o ktorom mi držitelia diét hovoria, je, že už vlastne nevedia, čo vložiť do úst. Pamätáte sa, keď bol margarín záchrancom srdca? Teraz je to zabijak srdca. O orechoch sa hovorilo, že sú zlé pre vaše zdravie, lebo obsahujú oleje, teraz sú práve vďaka tomuto obsahu olejov pre vaše zdravie dobré. Hovorilo sa, že vajíčka vás zabijú pre cholesterol, ktorý obsahujú, ale teraz dokonca aj toto už vyvrátili presvedčivé dôkazy.

A zatiaľ, hoci každý vie, že výsledkom francúzskeho spôsobu stravovania je nízka hmotnosť, zdravé srdce a dlhší život jedincov, stále to nazývame „paradoxom“. Čím to je? Samozrejme, Francúzi nenazývajú svoje stravovacie návyky paradoxnými, ale keď sa pozriete na najaktuálnejšie údaje nutričnej vedy, hádanku máte aj vy hneď pekne vyriešenú.

- Francúzi nekonzumujú priemyselne spracované potraviny. Súvislý reťazec výsledkov výskumu posilňuje závery zdravého rozumu, že náš organizmus je perfektne stavaný na to, aby spracovával skutočnú potravu, a nie syntetické potravinárske výrobky. A toto dáva zmysel, keď vychádzame z našich zistení, že nepravé tuky (tukové náhrady), ako napríklad olestra, sa musia označiť výstražnou nálepkou FDA (Food and Drug Administration – Správa potravín a liečiv) a nepravé sacharidy (náhradné sladidlá), ako napr. aspartam, sa spájajú s celým radom zdravotných problémov. Na rajčinách či mrkve, alebo cibuli nie sú žiadne výstražné nálepky.

- Francúzi sa nevyhýbajú tukom. Nedávno sme objavili, že Francúzi mali po celý ten čas pravdu. Oni vždy jedli to, čo my teraz nazývame „dobrými (zdravými) tukmi“, ako sú napríklad tie, ktoré sa nachádzajú v olivách, orechoch a lososovitých rybách. Dokonca aj ich každodenná konzumácia mliečnych výrobkov vo forme jogurtov a syrov teraz získava podporu zo strany vedcov na základe výsledkov výskumov, ktoré preukazujú, ako tieto potraviny môžu v skutočnosti napomáhať chudnutie.

- Francúzi sa nevyhýbajú sacharidom. Ich konzumácia sacharidov typicky pochádza z takých základných tovarov, ako sú bagety, kuskus, ryža a zemiaky. A ako teraz zisťujeme aj my, vylúčenie sacharidov zo stravy, tzv. Atkinsova revolúcia, môže síce priniesť krátkodobý úbytok na váhe, ale bez nich nutričná nerovnováha spôsobí to, že tých päť kilogramov, ktoré sme zhodili, sa zmení na desať kíl, ktoré znova priberieme.

- Francúzi neužívajú potravinové doplnky. Ich kultúra získavania vitamínov z ovocia a zeleniny skôr ako formou potravinových doplnkov v tabletách alebo kapsulách tiež súhlasí s indexmi štúdií, ktoré dokazujú, ako môžu bežné syntetizované formy vitamínov A, E a C extrahovaných do tabliet narobiť viac škody ako úžitku.

- Francúzi sa nevyhýbajú vínu pri obede ani večeri. Vieme to už najmenej dvadsať rokov, ale akceptovali sme to až v poslednom čase, že víno je zdraviu prospešná potravina. Francúzi si doprajú víno k svojmu jedlu každý deň a to chráni ich srdcia znižovaním „zlého“ cholesterolu a zvyšovaním „dobrého“ cholesterolu prostredníctvom ochranných polyfenolov a resveratrolov, ktoré obsahuje.

- Francúzi sa s jedlom neponáhľajú. Existuje vôbec typickejšia francúzska obyčaj ako neponáhľať sa pri jedle? Na túto uvoľnenú atmosféru fyziológia reaguje prívodom zvýšeného množstva krvi do útrob na optimálne trávenie. A keďže sa potrava konzumuje pomaly, mozog prijme neurohormonálnu informáciu, že váš hlad sa uspokojil, a tak sa človek jedlom

neprepcháva.

Kultúrne stravovacie návyky Francúzov zahŕňajú o toľko viac ako naše typické zošnurované diéty. Napríklad neexistujú žiadne francúzske plány jedenia, žiadne diétne produkty, ktoré sa majú konzumovať v predpísaných intervaloch, žiadne pochybné reklamy, ktoré sľubujú okamžité schudnutie, žiadna kultúrna posadnutosť okolo pokrmovej skupiny „hrozba daného okamihu“ (Francúzi konzumujú tuky, sacharidy, cukor, bielkoviny). Tento holistický prístup je o to silnejší, lebo vôbec nejde o teóriu. Prichádza to ako dar z ich stáročnej histórie a tradícií. Je to jednoducho to, čo robia.

Keď si to kúsok po kúsku rozanalyzujete, tak sa ukáže, že francúzsky paradox nie je vôbec paradoxný. Skutočná irónia je, že sme neskúsili to najjednoduchšie, najzrejmejšie riešenie pre našu nadváhu a zdravotné problémy – aplikovať ich metódu ako model v našich životoch. Oni sú štíhli. Oni sú zdraví. My nie sme.

Klam zvaný tuk

V roku 2001 som vydal knihu Klam zvaný tuk (The Fat Fallacy), aby som využil tieto poznatky o francúzskom spôsobe stravovania. V tých časoch to bola nová idea navrhovať, že báječné tučné jedlo, resp. jedlo plné živín, ktoré nie je diétne, nie je nepriateľom. Po tom, ako vyšiel Klam zvaný tuk, dostal som ohromný spätný ohlas. Mnohí mi napísali, aby vyjadrili, ako táto jednoduchá idea zmenila ich život, ich celý vzťah k jedlu, ako aj to, že chudli vďaka tým istým čokoládam, syrom a plnotučným potravinám, aké jedia Francúzi. Niektorí mi oznámili, že ich hypoglykémia sa vytratila a oni už ďalej nemuseli jesť každé dve hodiny. Iní napísali, že ich intolerancia na laktózu úplne zmizla. A najlepšia pasáž knihy bola, keď mi rodičia oznámili, ako ľahko zaviedli tento nový životný štýl u svojich detí.

Bol tam však jeden problém.

Všetci sa zhodneme na tom, že „ak robíš to, čo robia oni, dosiahneš ich výsledky“. Všetci sa zhodneme na tom, že filozofia „nájdi úspech a potom ho napodobni“ funguje ako stratégia. Ale premietnutie princípov publikácie Klam zvaný tuk do praxe v rámci svojských špecifík každodenného života u nás v USA predstavovalo výzvu. Ľudia potrebovali omnoho viac štruktúru a návod vo forme konkrétneho plánu „nedržania diéty“. „Dáva to taký perfektný zmysel,“ hovorili, „ale čo mám robiť?“

My, nie Francúzi, sme bombardovaní televíznymi reklamnými vysielaniami, čo propagujú produkty ako purpurový kečup, nízkotučná ochutená majonéza a potravinárske výrobky, ktoré majú viac spoločného s chémiou ako biológiou. Naše obchody ponúkajú trikrát toľko nepravých potravín ako pravých (prírodných) potravín, a potom máme problém vybrať si zdravé potraviny. Čo máme robiť?

Francúzi nemajú obedňajšiu prestávku, oni majú obedňajšiu neuveriteľne dlhú siestu. Ak to porovnáme, tak my si obvykle dávame nanoobedy. Jedna kolegyňa, ktorá je vo funkcii vedúceho pracovníka, mi povedala, že sa cíti previnilo už len za to, že si nájde chvíľu času, aby sa najedla. Väčšina z nás si nemôže dopriať dvojhodinový obed, dokonca ani len hodinový. Čo máme robiť?

Prevažná časť francúzskych miest sú žijúce mestá, ktoré sú prispôsobené chôdzi, a nie jazde autom. Tam neexistujú žiadne tradície sedavého životného štýlu, keď si voľkáme väčšinu času na pohovke, maximalizovania času tráveného pred obrazovkou alebo monitorom počítača alebo trávenia ďalších desať minút v aute, krúžiac po parkovisku, aby sme našli čo najbližšie parkovacie miesto. Čo máme robiť?

Francúzi sú menej snaživí v tom, aby z pracovného dňa vyžmýkali zopár minút navyše a viac sa usilujú prežiť život príjemne. Ich uvoľnená kultúra im zo zákona poskytuje povinných päť týždňov dovolenky za rok. A netlačia na nich, aby podávali plný výkon každú jednu sekundu dňa, až kým nepadnú do postele. Ja nemám päť týždňov dovolenky. Môžem hovoriť

o šťastí, keď dostanem dva! Čo máme robiť?

CESTA k zdravému chudnutiu

Všetky tieto súvislosti a otázky nastolili potrebu riešiť praktický koniec tejto rovnice. A tak som vypracoval program chudnutia, ktorý sa skladá z jednotlivých krokov, čo idú za sebou, aby slúžil ako nástroj, ktorý môže použiť ktokoľvek, aby úspešnosť francúzskeho prístupu k životnému štýlu preňho fungovala dokonca aj v našich rušných životoch. Na rozdiel od iných prostredí na báze podpornej skupiny náš učebný plán sa vyučuje za príspevok na univerzitnej úrovni, ako podnikový „wellness“ program pre dobrú kondíciu aj dobrý zdravotný stav a poskytuje sa lekárom a sestrám v nemocničnom prostredí.

Program CESTA k zdravému chudnutiu bol vytvorený pre tých, pre ktorých to znamená prínos a ktorým prinášajú prospech špecifické inštrukcie, ktoré dávajú naši odborníci na výživu, a Francúzi nedržia diétu vychádza z toho programu.

Pozostáva zo štyroch kľúčových zásad:

1. Jedzte pravé potraviny

Francúzi jedia čokoľvek, čo sa im zachce, pokiaľ je to pravé, čiže prírodné. Táto zásada jesť pravé jedlo je tak intuitívna a môže sa uplatniť kdekoľvek, počnúc rodinnou večerou cez podnikový večierok až po bejzbalový zápas. Nanešťastie sme sa dostali do situácie, keď sme takí zaplavení potravinami,ktoré ja nazývam nepravými (falošnými) potravinami – chemické cukry, nepravé syntetické tuky a umelé potravinárske výrobky –, že teraz nám niekto musí povedať, čo vlastne pravá potravina je!

Pravé potraviny sú tie produkty, ktoré sú prírodné, ktoré sa dajú nájsť v bežnom texte zaoberajúcom sa biológiou a sú normálne súčasťou potravinového reťazca. Sýtené nealkoholické nápoje nikdy nevyrástli zo zeme, margarín je objav vynájdený človekom a farbivá, konzervačné prísady a stabilizátory, ktoré dávajú vašim potravinám trvanlivosť radiálnych pneumatík s oceľovou výstužou, neboli nikdy určené pre vaše telo.

To je dôvod, prečo aj vy ako účastníci programu CESTA si môžete dopriať tučné syry, čerstvo upečené chleby, čokolády, maslá, vína a tak ďalej, pretože tieto potraviny sú pravé. Vaša fyziológia očakáva, že tieto zdroje jej poskytnú výživu. Je to potom vôbec nejaké prekvapenie, že diétne produkty a chemikálie, ktoré nie sú prírodným produktom, ale ich vynašli, často sa spájajú so zlým zdravotným stavom a nie lepším zdravotným stavom? A tak, keď konzumujete pravé potraviny, tak v skutočnosti poskytujete vášmu telu jeho výživu práve v tej forme, akú potrebuje, zatiaľ čo diétne produkty pracujú proti vášmu telu a jeho prirodzenej tendencii byť štíhly a zdravý.

2. Naučte sa, AKO jesť

Ako vedec, ktorý skúma neuróny, bol som vyškolený, aby som študoval spojitosť medzi mysľou a telom, medzi mozgom a správaním. Pochopil som, že sú nerozlučne prepojené – mozog riadi správanie, ale vaše konanie v tomto procese mení funkciu vašich mozgových buniek. Je to kruh. Ale keď som skúmal rady, ktoré nám dáva naša moderná nutričná veda, s ohromením som zistil, ako málo času sa venuje na tréning nášho správania sa, aby sa zmenila naša fyziológia. Áno, každý rozprával

o „návykoch životného štýlu“, ale toto falošné uznanie nebolo nasledované vyškolením v tom, ako si máte tieto návyky vypestovať.

Účastníci programu CESTA sa počas neho učia, ako ľudia, ktorí žijú v oblasti Stredozemia, ovládajú svoju porciovú deformáciu, chronickú konzumáciu a problémy s váhou – a uisťujem vás, že to nie je vďaka sile vôle. Keď konečne upustíte od mentálneho hlavybôľu počítania sacharidov a kalórií i tukov a zameriate sa na to, AKO jesť, vaše nové návyky za vás uberú záťaž. A keďže sú návykové, už viac na svoju diétu nebudete musieť myslieť, nakoľko sa vaše nové správanie nakoniec zafixuje v mozgu. Nemôžete spadnúť z voza – vy ste ten voz.

3. Zredukujte jedenie vyvolané stresom

Francúzsky prístup k zdraviu je omnoho všestrannejší ako naša zjednodušujúca predstava „príjem kalórií, výdaj kalórií“. Ak niekoho prepadne smútok a rozpúta orgie v žraní sladkostí, tak takýto človek môže pribrať na váhe z dôvodu skonzumovaných kalórií, ale problémom neboli kalórie, všakže? Kalórie boli iba symptómom hlbšieho problému reagovania na stres, keď útechou bolo jedenie.

Jedenie vyvolané stresom sa musí liečiť, inak bude úplne jedno, ktorá diéta – či už na báze konzumácie nízkotučných potravín, potravín s nízkym obsahom sacharidov, diéta podľa typu krvi, kombinovanie potravín, či ktorákoľvek iná – to bude.

Aby ste jedli ako Francúzi, program CESTA učí techniky skutočného sveta, aby sa otvoril „tlakový ventil“ formou zadania jednoduchých domácich úloh, ktoré netrvajú dlhšie ako päť až desať minút. Tieto techniky zahrnujú meditácie, ale aj techniky, ako odvrátiť dlhočizný rad podvedomých sabotérov vašej hmotnosti a vášho zdravia. Doprajte si napríklad dostatok spánku, inak priberiete. Naučte sa každý deň smiať, milovať každý deň a prežívať každý deň v hravom žartovnom duchu a oslobodíte svoje telo, aby sa vzdalo tej váhy, ktorú si chce udržať.

4. Buďte aktívny bez cvičenia

Účastníci programu CESTA sú vedení k tomu, aby boli aktívni, ale aj k tomu, aby vedeli, aký je rozdiel medzi aktivitou a cvičením. Poukáže sa im na značný prínos pre zdravie, keď budú vykonávať aktivity, z ktorých majú potešenie. A hlavným zmyslom týchto aktivít nie je množstvo spálených kalórií, ale koľko radosti budete mať z toho, že ich vykonávate. To je jediný spôsob, ako to vydržať robiť dlhšie ako dva týždne!

Tento program presne ukazuje, prečo musí byť telesný pohyb niečo, čo máte radi, a nie niečo, čo si musíte vydrieť. Ak prechádzate od pultu so syrmi k pultu s grilovanými kurencami, predtým ako pomalým krokom prejdete ponad rieku, aby ste si pozreli výstavu pouličného umenia, tak v skutočnosti vykonávate telesný pohyb. Učili nás, že musíme dosiahnuť, aby sa srdcový pulz dostal na „x“ percent normálneho pulzu počas „y“ minút, inak sa to vôbec nepočíta. Ale ukazuje sa, že tridsať minút každodennej aktivity, aj v prípade, že je rozložená na čas celého dňa, pomáha dobrému zdraviu rovnako.

Je možné, aby ste naozaj dobre jedli, schudli a znova mali radi svoje jedlo? Účastníci programu CESTA už absolvovali lekcie rozvrhnuté v titule Francúzi nedržia diétu a videli výsledky. Títo ľudia konzumujú pravé potraviny a pestujú si návyky správania, pomocou ktorých ovládajú veci, čo chcú ovplyvniť. Títo ľudia spomaľujú svoje životné tempo, viac ochutnávajú a vychutnávajú si prínos čokolády, syrov, vína a chleba pre zdravie bez držania diéty. Tu sú niektoré z najdôležitejších údajov o tom, čo sme až doteraz dosiahli.

Úbytok na váhe (chudnutie)

Časopis Allure uskutočnil porovnávací test viacerých populárnych amerických diét vrátane CESTY a metódy Strážcovia hmotnosti – Weight Watchers (bodový systém, resp. systém bodového ohodnotenia potravín, keď je úlohou udržať si denný počet bodov, ktoré máme k dispozícii). Jednotliví účastníci testu – osoby držiace diétu – boli usmerňovaní zástupcami z každého dietetického tímu počas obdobia šiestich týždňov. Telesná hmotnosť, fotografie a rozhovory boli zaznamenané, resp. vyhotovené pred pokusom a po ňom.

V tomto šesťtýždňovom dietetickom porovnávaní oboch diét účastníci programu CESTA dosiahli lepšie výsledky ako účastníci programu Strážcovia hmotnosti (Weight Watchers) a všetky ostatné národné diéty. Program CESTA priniesol takmer dvojnásobný úbytok na váhe ako Strážcovia hmotnosti (Weight Watchers).

Nižší cholesterol

Nemocnica Vail Valley je úžasne progresívne zdravotnícke zariadenie, ktoré nechalo štyridsaťšesť svojich profesionálnych zamestnancov absolvovať učebný plán programu CESTA počas ôsmich týždňov. Účastníci programu poskytli namerané hodnoty telesnej váhy, cholesterolu a zmeny v správaní pred absolvovaním kurzu a po ňom. Ako skupina títo ľudia nielen schudli, ale dosiahli aj výrazne nižšie hodnoty cholesterolu. Priemerná zmena na úrovni 13,3 mg/dl predstavuje solídny pokles pri tomto dôležitom ukazovateli pre riziko srdcového ochorenia.

A azda ešte dôležitejší je fakt, že k tejto zmene došlo v pomerne krátkom čase, iba dva týždne po ukončení programu CESTA. Sme presvedčení, že tento pokles hladiny cholesterolu je dôsledkom konzumácie pravých potravín a celkovo menších množstiev skonzumovaných jedál nahlásených jednotlivými osobami.

Zmena správania do konca života

Naši klienti firemného wellness zároveň hlásili pozitívne zmeny vo veľkosti svojich porcií, v konzumácii potravín rýchleho občerstvenia medzi riadnymi jedlami a v množstve konzumovaného ovocia a zeleniny. Toto dosiahli posilňovaním svojich nových návykov v správaní, ak chceli zdravo jesť.

Ako už výskumná veda znova a znova dokázala, schudnúť je jednoduché – zostať však naďalej štíhly/-a, to je tá ťažká časť. Tieto zmeny v správaní, ktoré hlásili účastníci programu CESTA, sú však presne tým druhom výsledkov, ktoré sa musia dosiahnuť, aby vytvorili základ pre akúkoľvek dlhodobú kontrolu váhy.

Dlhodobé nepriberanie na váhe

V nedávnom následnom prieskume sme sa pýtali účastníkov programu CESTA, ako sa im darí v priebehu času. Nahlásili nám, ako blízko sa dostali k svojej cieľovej váhe, a my sme to zaznamenali ako funkciu počtu mesiacov, čo sa tomu venovali. Oznámili nám, že boli schopní udržať si svoje zdravé stravovacie návyky – a svoj úbytok na váhe – aj naďalej.

Toto je sila metódy programu CESTA, ktorá sa odzrkadľuje v publikácii Francúzi nedržia diétu. Sú vám dané nástroje na schudnutie, ale čo je ešte dôležitejšie, aj prostriedky na udržanie si želanej váhy a na to, aby tento úbytok na váhe trval až do konca vášho života. Napokon tieto zásady francúzskej diéty ukončia potrebu držať večne diétu a napomôžu vám, aby ste žili život, ktorý si môžete poriadne vychutnať a tak sa tešiť z každého dňa.

Prečo francúzska metóda funguje

Všetci sme počuli, že diéty nefungujú, a to z jednoduchého dôvodu. Vedecké štúdie naznačujú, že typickí držitelia diét znova priberú 80 až 100 percent váhy, ktorú zhodili, do piatich rokov. My však naďalej zasadzujeme úder za úderom každej z ďalších módnych metód, pretože väčšina ľudí jednoducho nepozná alternatívu. Možno riešením je prestať sa snažiť, aby sme dosiahli, že neúspešná metóda bude fungovať, a úplne ignorovať akúkoľvek diétu!

Francúzi nedržia diétu. Oni na svoju váhu myslia – ale k svojmu jedlu sa nesprávajú ako my – ako k zoznamu tukov, sacharidov a bielkovín, ktoré sa majú zjesť v presnom pomere (30 percent kalórií formou tuku ako percentuálny podiel celkového denného príjmu, keď vychádzame z diéty „2-tisíc kalórií za deň“). Kto si vo Francúzsku objednáva sacharidy alebo tuky? Nikto. Oni si dajú chlieb, kurča so zeleninou, víno, čokoládu a syr. Keď majú kilogramy navyše, ktoré potrebujú zhodiť, mikromanažment molekúl je tá posledná vec, ktorú majú na mysli.

V malom mestečku Meximieux bývala rovno oproti nám cez cestu pani Pascalová. Rozprávali sme sa o otázkach súvisiacich s váhou a ja som sa jej opýtal, čo francúzske ženy typicky robia, keď chcú schudnúť.

Na jej tvári sa objavil výraz nechápavého prekvapenia a z jej úst vyšlo to známe phhhfft. „Prestanú sa prežierať,“ povedala svojou najlepšou frangličtinou (zmes francúzštiny a angličtiny). Bolo to komické vyhlásenie, ale mala absolútnu pravdu. V podstate Francúzi menia svoje vlastné správanie tak, že sa sústavne neprejedajú – čiže „prestanú sa prežierať“. A to je tá pointa. Chudnutie je o správaní sa, nie o tom, ako niektoré molekuly majú na svedomí, že niekto stučnie. Toto je presne ten dôvod, prečo tento program funguje, dôvod, ktorý ide presne na koreň problému, prečo bežné diéty nefungujú.

Prečo diéty zlyhajú, respektíve nesplnia očakávania

Prečo diéty zlyhajú v celých 90 percentách prípadov? Typické diéty vám hovoria, čo presne máte vziať do úst. Áno, je pravda, že ak svojmu telu dodáte dostatočne malé množstvo kalórií, tak akiste vzápätí schudnete. Diéta hladovaním, ako aj všetky ostatné, bude fungovať krátkodobo, ak budete v každom momente dodržiavať kalorický diktát toho, čo máte jesť. Väčšina ľudí to však nedokáže dodržať v každom jednom okamihu. Chvíľu to robíte, trochu schudnete, prestanete, a znova priberiete.

Inými slovami, diéty liečia následky problému, nie samotný problém. Ak sa vysmrkáte, keď ste prechladnutý, váš nos bude na chvíľu suchý, potom sa však problém vráti. Znie vám to povedome? Držíte diétu, schudnete zopár kíl, ale potom sa problém vráti a ste tam, kde predtým. Ale takýmto spôsobom nemôžete žiť. Ak nie ste schopní dodržať predpisy diktované diétou a naveky jesť pór alebo kapustu, alebo beztukové syrové potraviny či cestoviny, ktoré neobsahujú žiadne sacharidy, aj vaša váha sa vráti a vy znova priberiete.

Problém, pred ktorým stojíme zoči-voči, nie je nadbytočná váha – to je iba symptóm. Takže čo je ten skutočný problém? Je to nevyvážený život, kde objem, resp. množstvo rovná sa hodnota, kde jedenie znamená oštaru, kde sa vytratilo rodinné stolovanie, kde je jedlo syntetickým vynálezom a považuje sa za normálne, keď dieťa pije ochutenú farebnú limonádu z litrového pohára, v ktorom je zastrčená slamka. Ide tu o viac ako iba

o sacharidy či tuky a francúzska metóda funguje tak, že prekračuje tento východiskový bod.

Vyriešte si skutočný problém a vaša váha sa postará o seba sama.

Diéty nefungujú – údaje

Nedávna štúdia, ktorú vypracovala Univerzita Tufts, potvrdila, že žiadna z významnejších diét (nízkotučná, nízkosacharidová, Strážcovia hmotnosti – bodový systém ani diéta Zóna) nie je na zbavenie sa nadbytočných kilogramov lepšia ako ktorákoľvek iná. Ani jedna. Ale ako sme predpovedali, účastníci nedokázali držať diétu ani len dva mesiace (22 percent z nich vypadlo). Do jedného roka prestalo držať 50 percent osôb nízkotučnú a nízkosacharidovú diétu.

Table of Contents

Titulná strana

Tiráž

Poďakovanie

Úvod

Francúzsky paradox z vedeckého hľadiska

Klam zvaný tuk

CESTA k zdravému chudnutiu

Úbytok na váhe (chudnutie)

Nižší cholesterol

Zmena správania do konca života

Dlhodobé nepriberanie na váhe

Prečo francúzska metóda funguje

Prečo diéty zlyhajú, respektíve nesplnia očakávania

Diéty nefungujú – údaje

Francúzska diéta – nedržte žiadnu diétu

Čo môžete očakávať

PRVÁ ČASŤ

Čo Francúzi jedia

■ Prvý krok

Zabudnite na nepravé potraviny

Prečo nekonzumovať nepravé potraviny?

Ingrediencie: Falošní priatelia – nepravé prísady musia zmiznúť

Žiadne nepravé sacharidy!

Kukuričný sirup s vysokým obsahom fruktózy vo vašom tele

Žiadne nepravé nápoje!

Myslite na svoje kosti

Identifikácia a riešenie problémov, čo sa týka nepravých potravín

■ Druhý krok

Vyberajte si báječné jedlá

Hlavné produkty, ktoré by ste mali mať „na sklade“

Nakupovanie krok za krokom od A po Z

■ Tretí krok

Zbavte sa túžby po sladkom (jedením pravej čokolády)

Test maškrtnosti

Zmyslové jedenie: Ako si vychutnať jedlo

DRUHÁ ČASŤ

Ako Francúzi jedia

■ Štvrtý krok

Dlhšie si vychutnávajte dobré jedlo

Spomalenie tempa

Situácie, ktoré nás nútia jesť príliš rýchlo

■ Piaty krok

Plánujte, že si dáte repete

Liečba deformácie v nazeraní na veľkosť porcií

■ Šiesty krok

Nejedzte a nepite naraz

Superveľké glgy: efekt záchodovej misy

Smäd a spojenie medzi mysľou a telom

■ Siedmy krok

Jedzte všetko, čo len chcete (ale menej)

Najlepšie strážené tajomstvo francúzskeho prístupu: „záverečná bodka“

Zvládanie prejavov hladu medzi jedlami

Prečo konzumácia občerstvenia medzi jedlami spôsobuje, že chcete jesť ešte viac: regulátor apetítu

Buďte pánmi svojho zdravia

TRETIA ČASŤ

■ Ôsmy krok

Vráťte sa k rodinnému stolovaniu

Reštaurácie a preteky v zbrojení, čo sa týka porcií

Identifikácia a riešenie problémov v súvislosti s rodinným stolovaním

■ Deviaty krok

Stres a ľudské telo

Ako milujete jedlo, tak milujte život

Metódy na uvoľnenie stresu

■ Desiaty krok

Nemusíte chodiť do posilňovne

Ako Francúzi zostávajú aktívni: prvý krok k dobrej telesnej a duševnej kondícii

Ako si prispôsobiť francúzsky prístup: robte to, čo máte radi

Irónia vymožeností

Činnosti na zlepšenie tonusu vašich svalov

Ľahké recepty

Zoznam receptov podľa kategórií

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Pohrajte sa s jedlom!

Databáza zločincov – nepravé prísady

Ako používať Databázu zločincov

Potravinové zdroje vitamínov a minerálov